Formålet for kunstforvaltningen

Utstilling av kunstverk i Helse Bergen er viktig for å skape vakre omgivelser og trivsel for pasienter, pårørende og medarbeidere. Utstilte kunstverk skal bidra til utsmykking og refleksjon, og inspirere forbipasserende til mot, styrke, håp, mestring, ro og omsorg. Kunstverkene skal fremme helse og livskvalitet hos alle som ferdes i uteområdene og innendørs.

Helse Bergen skal forvalte egne kunstverk slik at de bevarer sin kunstneriske verdi. Kunstverk skal plasseres i omgivelser som fremmer deres synlighet og formidlingsevne. Kunstneres opphavsrettigheter etter åndsverkloven skal respekteres.

Eierskap til kunstverk og økonomisk ansvar

Kunstverk som anskaffes er Helse Bergens eiendom, med de begrensninger som følger av avtale med myndigheter og private givere. Også kunstverk som anskaffes av underliggende enheter tilhører foretaket.

Ved forslag om anskaffelse av kunst må utgifter til innkjøp, installasjon, vedlikehold og forsikring av kunstverk være inkludert.

Kunstutvalget

3.1 Organisering og ansvar

Kunstutvalget i Helse Bergen har kunstfaglig ansvar for forvaltning av kunstverk og annen utsmykning ved foretaket.

Kunstutvalget har tre medlemmer som oppnevnes av foretaksledelsen for tre år. Medlemmene kan gjenoppnevnes. Utvalget kan suppleres med flere medlemmer dersom det er hensiktsmessig. Utvalget kan innhente kunstfaglig ekspertise ved behov.

I kunstfaglige spørsmål rapporterer utvalget til kommunikasjonsdirektør. Kunstutvalget treffer selv beslutninger om daglig forvaltning av kunstverk. Saker som er av uvanlig art eller av stor betydning legges frem for foretaksledelsen.

3.2 Kunstutvalgets oppgaver: Forvaltning av kunstverk

Kunstutvalget skal sørge til at kunstverkene som er i Helse Bergens eie blir utstilt til glede for pasienter, pårørende og medarbeidere. Verk som egner seg for det kan inngå i utlånsordningen.

Kunstutvalget fører tilsyn med alle andre utstilte kunstverk, og sørger for vedlikehold i nødvendig omfang. Drift/teknisk divisjon sørger for praktisk gjennomføring av vedlikeholdet. Når det er nødvendig kan utvalget initiere vedlikehold (Kunstutvalget har ikke ansvar for selve vedlikeholdet, det ligger hos Drift/teknisk divisjon. Men utvalget skal formidle de behov for vedlikehold som oppstår, til Drift/Teknisk), benytte seg av ekstern kunstfaglig ekspertise både til vurdering av vedlikeholdsbehov og til gjennomføring av vedlikeholdet.

Kunstutvalget gir råd om forvaltning og vedlikehold til enheter som har kunstverk i egne lokaler.

Utendørs kunstverk utstyres med informasjon om verket. Kunstutvalget sørger for at kunstverk registreres i kunstregisteret, som vedlikeholdes av Pasientbiblioteket. Kunstverk som er plassert utendørs meldes i tillegg til Drift/teknisk kundesenter.

Ved nyanskaffelser skal informasjon om kunstverket (mål, kunstner, produksjonsår, lokalisering) til Kunstutvalget sitt register.

3.3 Kunstutvalgets oppgaver ved utsmykninger

Kunstutvalget har beslutningsmyndighet for plassering og innkjøp av nye kunstverk, omplassering av kunstverk og annen utsmykning i fellesarealer.

Ved anskaffelser og utforming av utsmykninger bør Kunstutvalget legge til grunn et helhetlig perspektiv som sikrer en harmonisk estetikk. Dette innebærer blant annet at utvalget skal vurdere plassering og omplassering av kunstverk ut fra omgivelsenes og lokalenes art og bruksmåte, og verkenes innhold og karakter.

Når enhetene tar initiativ til utsmykning i sine lokaler skal tilsvarende perspektiv legges til grunn. Kunstutvalget skal delta i planleggingen av utsmykninger ved enhetene, og skal gi kunstfaglige råd.

I byggeprosjekter der utsmykning inngår, skal Kunstutvalget delta i byggeprosjektets utsmykningsutvalg.

3.4 Kunstutvalgets oppgaver ved donasjoner av kunstverk

Utvalget vurderer om tilbudte gaver skal aksepteres. Ved vurderingen legges det vekt på utsmykningsformålene (jf. punkt 1), kunstnerisk kvalitet, hvorvidt det finnes et hensiktsmessig utstillingssted, eventuelle kostnader knyttet til installasjon, vedlikehold, forsikring, mv., om det er knyttet vilkår til gaven, og andre relevante forhold.

Vilkår som settes av giver og som hindrer en hensiktsmessig forvaltning av kunstverk bør ikke aksepteres.

3.5 Kunstutvalgets oppgaver ved avhending av kunstverk

Kunstverk som Helse Bergen ikke ønsker å beholde kan selges, gis tilbake til den som har donert verket, eller gis til andre. Kunstverk kan bare kasseres dersom det har mistet sin kunstneriske verdi eller er uforholdsmessig kostbart eller på annen måte uhensiktsmessig å beholde verket.

Ved bygging eller ombygging som fører til at integrerte kunstverk kan bli skadet eller ødelagt skal Kunstutvalget vurdere om og eventuelt hvordan verket kan beskyttes eller reddes.

Dersom et kunstverk skal kasseres eller må ødelegges skal kunstneren, hvis han eller hun er i live, gis varsel i rimelig tid, jf. åndsverkloven § 49.

Beslutninger om avhendelse og kassasjon tas av foretaksledelsen etter innstilling fra Kunstutvalget.